钦定古今图书集成/方舆汇编/边裔典/第077卷
## 钦定古今图书集成/方舆汇编/边裔典/第077卷

| 钦定古今图书集成 方舆汇编 第七十七卷 |

| |

钦定古今图书集成方舆汇编边裔典

第七十七卷目录

掷枳陀部汇考

唐〈太宗贞观一则〉

摩酰湿伐罗补罗部汇考

唐〈太宗贞观一则〉

信度部汇考

唐〈太宗贞观一则〉

茂罗三部卢部汇考

唐〈太宗贞观一则〉

钵伐多部汇考

唐〈太宗贞观一则〉

阿点婆翅罗部汇考

唐〈太宗贞观一则〉

狼揭罗部汇考

唐〈太宗贞观一则〉

臂多势罗部汇考

唐〈太宗贞观一则〉

阿軬茶部汇考

唐〈太宗贞观一则〉

伐剌拏部汇考

唐〈太宗贞观一则〉

漕矩吒部汇考〈谢䫻　诃罗达支〉

唐〈太宗贞观一则　高宗显庆一则　睿宗景云一则　元宗开元一则〉

弗栗恃萨傥那部汇考

唐〈太宗贞观一则〉

安呾罗缚部汇考

唐〈太宗贞观一则〉

阔悉多部汇考

唐〈太宗贞观一则〉

活国部汇考

唐〈太宗贞观一则〉

瞢健部汇考

唐〈太宗贞观一则〉

阿利尼部汇考

唐〈太宗贞观一则〉

曷逻胡部汇考

唐〈太宗贞观一则〉

讫栗瑟摩部汇考

唐〈太宗贞观一则〉

钵利曷部汇考

唐〈太宗贞观一则〉

呬摩呾逻部汇考

唐〈太宗贞观一则〉

钵铎创那部汇考

唐〈太宗贞观一则〉

淫薄健部汇考

唐〈太宗贞观一则〉

俱兰部汇考〈俱逻弩　屈浪拏　俱蓝〉

唐〈太宗贞观二则〉

元〈世祖至元三则〉

识匿部汇考〈尸弃尼　瑟匿　附护密北识匿〉

唐〈太宗贞观二则　元宗开元一则　天宝一则〉

商弥部汇考〈俱位　附俱烂那　舍摩　威远　苏吉利发屋兰　苏利悉单　建城

新城〉

唐〈太宗贞观一则　元宗天宝一则〉

乌铩部汇考

唐〈太宗贞观一则〉

斫句迦部汇考〈沮渠〉

唐〈太宗贞观一则〉

多弥部汇考

唐〈太宗贞观一则〉

大羊同部汇考

唐〈太宗贞观一则〉

火辞弥部汇考

唐〈太宗贞观一则〉

悉立部汇考

唐〈太宗贞观一则〉

章求拔部汇考〈章揭拔〉

唐〈太宗贞观一则〉

健达部汇考

唐〈太宗贞观一则〉

边裔典第七十七卷

唐

### 太宗贞观 年僧元奘往西域至掷枳陀国

按《唐书》。不载。按《大唐西域记》。掷枳陀国。〈南印度境〉周四
千馀里。国大都城周十五六里。土称沃壤，稼穑滋植，
宜菽、麦，多华果。气序调畅，人性善顺，多信外道，少敬
佛法。伽蓝数十，少有僧徒。天祠十馀所，外道千馀人。
王，婆罗门种也，笃信三宝，尊重有德，诸方博达之士多集此国。从此北行九百馀里，至摩酰湿伐罗补罗
国。

唐

### 太宗贞观 年僧元奘往西域至摩酰湿伐罗补罗国

按《唐书》。不载。按《大唐西域记》。摩酰湿伐罗补罗国。
〈中印度境〉周三千馀里。国大都城周三十馀里。土宜风俗，
同邬阇衍那国。宗敬外道，不信佛法。天祠数十，多是
涂灰之侣。王婆罗门种也，不甚敬信佛法。从此还至
瞿折罗国，复北行荒野险碛，经千九百馀里，渡信度
大河，至信度国。

唐

### 太宗贞观 年僧元奘往西域至信度国

按《唐书》。不载。按《大唐西域记》。信度国。〈西印度境〉周七千
馀里。国大都城号“毗苫婆补罗”，周三十馀里。宜谷稼，
丰粟麦，出金、银、𨱎石，宜牛、羊。驼，骡畜之属。驼卑
小，唯有一峰。多出赤盐，色如赤石，白盐、黑盐及白石
盐等，异域远方以之为药。人性刚烈而质直，数斗诤，
多诽讟，学不好博，深信佛法。伽蓝数百所，僧徒万馀
人，并学小乘正量部法，大抵懈怠，性行弊秽。其有精
勤贤善之徒，独处闲寂，远迹山林，夙夜匪懈，多证圣
果。天祠三十馀所，异道杂居。王，戍陀罗种也，性淳质，
敬佛法。“如来在昔颇游此国，故无忧王于圣迹处建
窣堵波数十所。乌波毱多大阿罗汉屡游此国，演法
开导，所止之处，皆旌遗迹。”或建僧伽蓝，或树窣堵波，
往往间起，可略而言。

信度河侧千馀里陂泽间，有数百千户于此宅居。其
性刚烈惟杀是务，牧牛自活无所系命，若男若女无
贵无贱，剃须发服袈裟，像类苾刍而行俗事，专执小
见非斥大乘。闻诸先志曰：“昔此地民庶安忍但事凶
残。”时有罗汉愍其颠坠，为化彼故乘虚而来，现大神
通示希有事，令众信受渐导言教，诸人敬悦愿奉指
诲。罗汉知众心顺，为授三归，息其凶暴，悉断杀生，剃
发染衣，恭行法教。年代浸远，世易时移，守善既亏，馀
风不殄，虽服法衣，尝无戒善，子孙奕世，习以成俗。从
此东行九百馀里，渡信度河东岸，至茂罗三部卢国。

唐

### 太宗贞观 年僧元奘往西域至茂罗三部卢国

按《唐书》。不载。按《大唐西域记》。茂罗三部卢国。〈西印度境〉
周四千馀里。国大都城周三十馀里。居人殷盛，家室
富饶。役属磔迦国，土田良沃，气序调顺，风俗质直，好
学尚德，多事天神，少信佛法。伽蓝十馀所，多已圮坏，
少有僧徒，学无专习。天祠八所，异道杂居。有日天祠，
庄严甚丽。其日天像，铸以黄金，饰以奇宝，灵鉴幽通，
神功潜被。女乐递奏，明炬继日，香花供养，初无废绝。
五印度国诸王豪族，莫不于此舍施珍宝，建立福舍，
以饮食医药给济贫病。诸国之人，来此求愿，常有千
数天祠，四周池沼华林甚可游赏。从此东北行七百
馀里，至钵伐多国。

唐

### 太宗贞观 年僧元奘往西域至钵伐多国

按《唐书》不载。按《大唐西域记》，“钵伐多国，周五千馀
里。国大都城周二十馀里。居人殷盛，役属磔迦国。多
旱稻，宜菽麦。气序调适，风俗质直。人性躁急，言含鄙
辞。学艺深博，邪正杂信。伽蓝十馀所，僧徒千馀人，大
小二乘，兼功习学。”四窣堵波，无忧王之所建也。天祠
二十，异道杂居。城侧有大伽蓝，僧徒百馀人，并学大乘教，即是昔，慎那弗呾罗。〈唐言最胜子〉论师于此制《瑜伽
师地释论》，亦是贤爱论师、德光论师本出家处。此大
伽蓝为天火所烧，摧残荒圮。从信度国西南行千五
六百里，至阿点婆翅罗国。

唐

### 太宗贞观 年僧元奘往西域至阿点婆翅罗国

按《唐书》。不载。按《大唐西域记》。阿点婆翅罗国。〈西印度境〉
周五千馀里。国大都城号“朅。”《湿伐罗》，周三十馀里，
僻在西境。临《信度》河，邻大海滨。屋宇庄严，多有珍宝。
近无君长，统属《信度》国。地下湿，土斥卤秽，草荒茂，畴
垄少垦。谷稼虽备，菽麦特丰。气序微寒，风飙劲烈。宜
牛羊。驼、骡畜之类。人性暴急，不好习学，语言微异
中印度。其俗淳质，敬崇三宝。伽蓝八十馀所，僧徒五
千馀人，多学小乘正量部法。天祠十所，多是涂灰外
道之所居止。城中有大自在天祠，祠宇雕饰，天像灵
鉴，涂灰外道游舍其中。在昔如来颇游此国，说法度
人，导凡利俗，故无忧王“于圣迹处建六窣堵波焉。从
此西行”减二千里，至狼揭罗国。

唐

### 太宗贞观 年僧元奘往西域至狼揭罗国

按《唐书太宗本纪》不载。按《西域传》，“迦摩缕波南历
三十二种，有狼揭罗者，地大数千里，其君治窣菟黎
湿伐罗城。”

按《大唐西域记》。狼揭罗国。〈西印度境〉东西南北各数千里。
国大都城周三十馀里，号窣菟黎湿伐罗。土地沃润，
稼穑滋盛。气序风俗，同阿点婆翅罗国。居人殷盛，多
诸珍宝。临大海滨，入西女国之路也。无大君长，据川
自立，不相承命。役属波剌斯国，文字大同印度，语言
少异，邪正兼信。伽蓝百馀所，僧徒六千馀人，大小二
乘，兼功习学。天祠数百所，涂灰外道其徒极众。城中
有“大自在天祠。”庄严壮丽。涂灰外道之所宗事。自此
西北至波剌斯国。〈波剌斯国已见晋时由波剌斯至臂多势罗〉

唐

### 太宗贞观 年僧元奘往西域至臂多势罗国

按《唐书太宗本纪》不载。按《西域传》：“拂菻西南际海
岛，又有臂多、势罗四种，西北逾大山广川，历小城，聚
行二千里，即谢䫻也。”
按《大唐西域记》，臂多势罗国。〈西印度境〉周三千馀里。国大
都城周二十馀里。居人殷盛。无大君长，役属信度国。
土地沙卤，寒风凄劲，多菽麦，少花果，而风俗犷暴，语
异中印度，不好学艺，然知淳信。伽蓝五十馀所，僧徒
三千馀人，并学小乘正量部法。天祠二十馀所，并涂
灰外道也。城北十五六里，大林中有窣堵波，高数百
尺，无忧王所建也。中有舍利，时放光明，是如来昔作
仙人为国王所害之处。此东不远有故伽蓝，是昔大
迦多延那大阿罗汉之所建立。其傍则有过去四佛
座及经行遗迹之处，建窣堵波以为旌表。从此东北
行三百馀里，至阿軬荼国。

唐

### 太宗贞观 年僧元奘往西域至阿軬荼国

按《唐书》。不载。按《大唐西域记》。阿軬荼国。〈西印度境〉周二
千四五百里。国大都城周二十馀里。无大君长，役属
信度国。土宜稼穑，菽麦特丰，花果少，草木疏。气序风
寒，人性犷烈。言辞朴质，不尚学业，然于三宝，守心淳
信。伽蓝二十馀所，僧徒二千馀人，多学小乘正量部
法。天祠五所，并涂灰外道也。城东北不远大竹林中
伽蓝馀址是如来昔于此处，听诸苾刍著亟缚履。〈唐言
靴〉傍有窣堵波，无忧王所建也。基虽倾陷，尚高百馀
尺。其傍精舍有青石立佛像，每至斋日，或放神光。次
南八百馀步林中有窣堵波，无忧王之所建也。如来
昔日止此，夜寒乃以三衣重复。至明旦开，诸苾刍著
复衲衣。此林之中有佛经行之处。又有诸窣堵波，鳞
次相望，并过去四佛坐处也。其窣堵波中有如来发、
爪，每至斋日，多放光明。从此东北行九百馀里，至《伐
剌拏》国

唐

### 太宗贞观 年僧元奘往西域至伐剌拏国

按《唐书》。不载。按《大唐西域记》。“伐剌拏国。”〈西印度境〉周四
千馀里。国大都城周二十馀里。居人殷盛，役属迦毕
试国。地多山林，稼穑时播。气序微寒，风俗犷烈。性忍
暴，志鄙弊，语言少同《中印度》，邪正兼崇，不好学艺。伽
蓝数十，荒圮已多，僧徒三百馀人，并学大乘法教。天
祠五所，多涂灰外道也。城南不远有故伽蓝，如来在
昔于此说法，示教利喜，开悟含生。其侧有过去四佛
座及经行遗迹之处。闻诸土俗曰：“从此国西接稽姜
那国，居大山川，间别立主，无大君长。多羊马。有善马
者，其形殊大，诸国稀种，邻境所宝。”复此西北，逾大山，
涉广川，历小城邑，行二千馀里，出印度境，至漕矩吒
国。

唐

### 太宗贞观 年僧元奘往西域至漕矩吒国

按《唐书太宗本纪》，不载。按《大唐西域记》，“漕矩吒国，
周七千馀里，国大都城号鹤悉那，周三十馀里，或都
鹤萨罗城，周三十馀里，并坚峻险固也。山川嶾嶙，畴
垄塽垲，谷稼时播，宿麦滋丰，草木扶疏，华果茂盛，宜
郁金香。出兴瞿草，草生罗摩印度川鹤萨罗城中涌
泉流派，国人利之，以溉田也。气序寒烈，霜雪繁多。人
性”轻躁，情多诡诈。好学艺，多技术，聪敏未善，日诵数
万言。文字言词，异于诸国。多饰虚谈，少成事实。虽祀
百神，敬崇三宝。伽蓝数百所，僧徒万馀人，并皆学大
乘法教。今王淳信，累叶承统，务兴胜福，敏而好学。无
忧王所建窣堵波十馀所，天祠数十，异道杂居，但多
外道，其徒极盛宗事。那天。其天神昔自迦毕试国
“阿路猱山。”徙居此国南界。那呬罗山中，作威作福，
为凶为暴，信求者遂愿，轻懱者招殃。故远近宗仰，上
下祗惧。邻国异俗，君臣僚庶，每岁嘉辰，不期而会，或
赍金银奇宝，或以羊马驯畜，竞兴贡奉，俱申诚素。所
以金银布地，羊马满谷，无敢觊觎，唯修施奉，宗事外
道，克心苦行，天神授其咒术，外道遵行，多效，治疗疾
病颇蒙痊愈。从此北行五百馀里，至弗栗恃萨傥那
国。

### 高宗显庆 年漕矩吒始改国名谢䫻按唐书高宗本纪不载按西域传谢䫻居吐火罗西南本曰漕矩吒或曰漕矩显庆时谓诃罗达支武

后改今号。东距罽宾，东北帆延，皆四百里。南娑罗门，
西波斯，北护时健。其王居鹤悉那城，地七千里，亦治
阿娑伱城。多郁金、瞿草，瀵泉灌田。国中有突厥、罽宾、
吐火罗种人杂居，罽宾取其子弟，持兵以御大食。

### 睿宗景云 年谢䫻遣使朝贡按唐书睿宗本纪不载按西域传景云初遣使朝贡后遂臣罽宾

### 元宗开元八年册谢䫻为王按唐书元宗本纪不载按西域传开元八年天子册葛达罗支颉利发誓屈尔为王至天宝中数朝献

唐

### 太宗贞观 年僧元奘往西域至弗栗恃萨傥那国按唐书太宗本纪不载按西域传臂多势罗北五

百里有弗栗恃萨傥那，地横二千里，纵千里。其君突
厥种。治护苾那城。东北大雪山，盛夏常冻，凿冰乃可
度。

按《大唐西域记》，“弗栗恃萨傥那国，东西二千馀里，南
北千馀里。国大都城号护苾那，周二十馀里。土宜风
俗，同漕矩吒国，语言有异。气序寒劲，人性犷烈。王突
厥种，深信三宝，尚学遵德。”从此国东北，逾山涉川，越
迦毕试国，边城小邑凡数十所。至大雪山婆罗犀那
大岭。岭极崇峻，危磴㩻倾，蹊径盘迂，岩岫回互。或入
深谷，或上高崖，盛夏合冻，凿冰而度，行经三日，方至
岭上。寒风凄烈，积雪弥谷，行旅经涉，莫能伫足，飞隼
翱翔，不能越度，足趾步履，然后翻飞。下望诸山，若观
培𪣻。赡部洲中斯岭特高，其巅无树，唯多石峰，攒立
丛倚，森然若林。又三日行，方得下岭。至安呾罗缚国。

唐

### 太宗贞观 年僧元奘往西域至安呾罗缚国

按《唐书太宗本纪》，不载。按《西域传》，“大雪山下有安
呾罗缚者，地三千里，居吐火罗故地，臣于突厥，君亦
突厥种，主铁门南诸戎，迁徙不常。”

按《大唐西域记》：“安呾罗缚国，睹货逻国故地也。周三
千馀里。国大都城周十四五里。无大君长，役属突厥。
山阜连属，川田隘狭。气序寒烈，风雪凄劲。丰稼穑，宜华果。人性犷暴，俗无纲纪。不知罪福，不尚习学。唯修
神祠，少信佛法。伽蓝三所，僧徒数十，然皆遵习大众
部法。有一窣堵波，无忧王建也。从此西北，入谷逾岭”，
度诸小城，行四百馀里，至阔悉多国。

唐

### 太宗贞观 年僧元奘往西域至阔悉多国

按《唐书太宗本纪》不载。按《西域传》：“安呾罗缚西北
逾岭四百里，有阔悉多。”

按《大唐西域记》：“阔悉多国，睹货逻国故地也。周三千
馀里。国大都城周十馀里。无大君长，役属突厥。山多
川狭，而且风寒，谷稼丰华果盛。人性犷暴，俗无法度。
伽蓝三所，僧徒鲜少。从自西北，逾山越谷，度诸城邑，
行三百馀里，至活国。”

唐

### 太宗贞观 年僧元奘往西域至活国

按《唐书太宗本纪》不载。按《西域传》：“安呾罗缚西北
三百里有活种，大二千里。”

按《大唐西域记》，“活国，睹货逻国故地也。周三千馀里。
国大都城周二十馀里。无别君长，役属突厥。土地平
坦，谷稼时播，草木荣茂，华果异繁。气序和畅，风俗淳
质，人性躁烈，衣服毡毼。多信三宝，少事诸神。伽蓝十
馀所，僧徒数百人，大小二乘，兼功综习。”其王突厥也，
管铁门已南诸小国，迁徙鸟居不常。其邑从此东入
葱岭。《葱岭》者。据《赡部洲》中。南接大雪山，北至热海千
泉，西至活国，东至乌国东西南北各数千里，崖岭
数百重，幽谷险峻，恒积冰雪，寒风劲烈。地多出葱，故
谓“葱岭。”又以山崖葱翠，遂以名焉。东行百馀里，至《瞢
健》国。

唐

### 太宗贞观 年僧元奘往西域至瞢健国

按《唐书》，不载。按《大唐西域记》，“瞢健国，睹货逻国故
地也，周四百馀里。国大都城周十五六里。土宜风俗，
大同活国。无大君长，役属突厥。北至阿利尼国。”

唐

### 太宗贞观 年僧元奘往西域至阿利尼国

按《唐书》，不载。按《大唐西域记》，“阿利尼睹货逻国故
地也。带缚刍河两岸，周三百馀里。国大都城周十四
五里。土宜风俗，大同活国。”东至曷逻胡国。

唐

### 太宗贞观 年僧元奘往西域至曷逻胡国

按《唐书》，不载。按《大唐西域记》，“曷逻胡国，睹货逻国
故地也。北临缚刍河，周二百馀里。国大都城周十四
五里。土宜风俗，大同活国。从瞢健国东，逾峻岭，越洞
谷，历数州城，行三百馀里，至讫栗瑟摩国。”

唐

### 太宗贞观 年僧元奘往西域至讫栗瑟摩国

按《唐书》，不载。按《大唐西域记》，“讫栗瑟摩国，睹货逻
国故地也。东西千馀里，南北三百馀里。国大都城周
十五六里。土宜风俗，大同瞢健国，但其人性暴恶有
异。”东北至钵利曷国

唐

### 太宗贞观 年僧元奘往西域至钵利曷国

按《唐书》，不载。按《大唐西域记》，“钵利曷国，睹货逻国
故地也。东西百馀里，南北三百馀里。国大都城周二
十馀里，土宜风俗大同。”讫栗瑟摩国。从讫栗瑟摩国
东，逾山越川，行三百馀里，至呬摩呾逻国。

唐

### 太宗贞观 年僧元奘往西域至呬摩呾逻国

按《唐书》不载。按《大唐西域记》，“呬摩呾逻国，睹货逻
国故地也。周三千馀里。山川逦迤，土地沃壤，宜谷稼，
多宿麦，百卉滋茂，众果具繁。气序寒烈，人性暴急，不
识罪福，形貌鄙陋，举措威仪，衣毡皮褐，颇同突厥。其
妇人首冠木角，高三尺馀，前有两岐，表夫父母。上岐
表父，下岐表母。随先丧亡，除去一岐。舅姑俱殁，角冠
全”弃。其先强国。王，释种也。葱岭之西，多见臣伏。境邻
突厥，遂染其俗。又见侵掠，自守其境，故此国人，流离
异域。数十坚城，各别立主，穹庐毳帐，迁徙往来。西接
讫栗瑟摩国，东行二百馀里，至《钵铎创》那国。

唐

### 太宗贞观 年僧元奘往西域至钵铎创那国

按《唐书》不载。按《大唐西域记》，“钵铎创那国，睹货逻
国故地也。周二千馀里。国大都城据山崖上，周六七
里。山川逦迤，沙石弥漫。土宜菽、麦，多蒲萄、胡桃、梨、柰
等果。气序寒烈，人性刚猛。俗无礼法，不知学艺。其貌
鄙陋，多衣毡毼。伽蓝三四所，僧徒寡少。王性淳质，深
信三宝。从此东南，山谷中行二百馀里，至淫薄健国。”

唐

### 太宗贞观 年僧元奘往西域至淫薄健国

按《唐书》不载。按《大唐西域记》，“淫薄健国，睹货逻国
故地也。周千馀里。国大都城周十馀里。山岭连属，川
田隘狭。土地所产，气序所宜。人性之差，同钵铎创那，
但言语少异。王性苛暴，不明善恶。从此东南，逾岭越
谷，峡路危险。行三百馀里，至屈浪拏国。”

唐

### 太宗贞观 年僧元奘往西域至屈浪拏国

按《唐书太宗本纪》，不载。按《大唐西域记》，“屈浪拏国，
睹货逻国故地也。周二千馀里。土地山川，气序时候，
同淫薄健国。俗无法则，人性鄙暴。多不营福，少信佛
法。其貌丑弊，多服毡毼。有山岩，中多出金精，琢析其
石，然后得之。伽蓝既少，僧徒亦寡。其王淳质，敬崇三
宝。从此东北，登山入谷，途路艰险。行五百馀里，至达
摩”悉铁帝国。〈按由达摩悉铁帝至尸弃尼达摩悉铁帝已见前〉
贞观二十年。俱兰国遣使来献。

按《唐书太宗本纪》，不载。按《西域传》：“俱兰，或曰俱罗
弩，曰屈浪拏，与吐火罗接，环地三千里，南大雪山，北
俱鲁河，出金精，琢石取之。贞观二十年，其王忽提婆
遣使者来献，书辞类浮屠语。”〈又〉按《西域传》，“安呾罗缚
东南峡道险甚，无虑三百里得俱兰。”